ΑΡΙΘΜΟΣ 8

 **ΑΝΩΤΑΤΟ ΣΥΜΒΟΥΛΙΟ ΕΠΙΛΟΓΗΣ ΠΡΟΣΩΠΙΚΟΥ**

 **ΕΛΑΣΣΩΝ ΟΛΟΜΕΛΕΙΑ**

 Συγκροτήθηκε από τους Διονύσιο Λασκαράτο, Προεδρεύοντα, Αντιπρόεδρο του Α.Σ.Ε.Π., Ηλία Νικολόπουλο, Αντιπρόεδρο του Α.Σ.Ε.Π, και τους Προέδρους των Τμημάτων Χαρίλαο Κλουκίνα, Μαρία Θεοδωράκη – Ρεντούμη, Δημητρούλα Μαυρομμάτη, Ηλία Ψώνη και Στέλλα Μαργέλλου, Συμβούλους του Α.Σ.Ε.Π..

 Συνήλθε σε συνεδρίαση στο κατάστημα του Α.Σ.Ε.Π. στις **28** **Σεπτεμβρίου 2018**, κατά την οποία χρέη Γραμματέως εξετέλεσε η Λαμπρινή Φώτη, υπάλληλος του Α.Σ.Ε.Π., με βαθμό Α΄.

 Αντικείμενο της συνεδριάσεως ήταν η εξέταση του από 14/9/2018 σημειώματος του Προέδρου της Κεντρικής Επιτροπής του γραπτού διαγωνισμού της Υπηρεσίας Πολιτικής Αεροπορίας (ΥΠΑ), το οποίο παραπέμπεται με το από 14/9/2018 έγγραφο του Προέδρου του ΑΣΕΠ, προκειμένου η Ελάσσονα Ολομέλεια να εξετάσει το θέμα της **κατανομής θέσεων ειδικών κατηγοριών** για την πλήρωση 47 νέων θέσεων του Κλάδου ΠΕ2 Ελεγκτών Εναέριας Κυκλοφορίας στην **Υπηρεσία Πολιτικής Αεροπορίας»** από τους πίνακες της αρχικής προκήρυξης 1Γ/2015. (ΦΕΚ – Τεύχος Προκηρύξεων ΑΣΕΠ 8/29.10.2015).

Η υπόθεση εισάγεται ενώπιον της Ελάσσονος Ολομέλειας σύμφωνα με την διάταξη του άρθρου 17 παρ. 3 περιπτ. α΄ του Κανονισμού Λειτουργίας του Α.Σ.Ε.Π. (Φ.Ε.Κ. 997/18.07.2013 τ.Β’), που ορίζει ενδεικτικά τις αρμοδιότητες αυτής.

Η Πρόεδρος του Β΄ Τμήματος κ. Στέλλα Μαργέλλου που ορίσθηκε εισηγήτρια στην Ελάσσονα Ολομέλεια εισηγήθηκε ως ακολούθως :

**1. Ιστορικό**

Το ΑΣΕΠ με την 1Γ/2015 προκήρυξη προέβη κατόπιν διενέργειας γραπτού διαγωνισμού στην πλήρωση **32** θέσεων ελεγκτών εναέριας κυκλοφορίας στην Υπηρεσία Πολιτικής Αεροπορίας (ΥΠΑ). Οι 32 ως άνω θέσεις είχαν κατανεμηθεί στην Αθήνα (25 θέσεις) και σε 5 περιφερειακά αεροδρόμια (7 θέσεις).

Κατά τον χρόνο δημοσίευσης της ανωτέρω προκήρυξης ίσχυαν οι διατάξεις του ν. 3454/2006, σύμφωνα με τις οποίες ποσοστό 20% των προκηρυσσόμενων θέσεων καλύπτεται από πολύτεκνους και τέκνα πολυτέκνων και ποσοστό 10% των προκηρυσσόμενων θέσεων καλύπτεται από γονείς με τρία τέκνα και τέκνα αυτών. Κατ’ εφαρμογή των ανωτέρω ποσοστών, προέκυψε για τις ως άνω 32 αρχικώς προκηρυχθείσες θέσεις η κατανομή 6 θέσεων πολυτέκνων και 3 θέσεων τριτέκνων, οι οποίες κατανεμήθηκαν όλες στο αεροδρόμιο Αθηνών (κωδ. Θέσης 101).

Μετά την ολοκλήρωση της διαγωνιστικής διαδικασίας προέκυψε ότι έχουν συμπεριληφθεί 28 υποψήφιοι στον καταρτισθέντα Πίνακα Πολυτέκνων ενώ ο καταρτισθείς Πίνακας Τριτέκνων παρέμεινε κενός λόγω έλλειψης υποψηφίων με αυτήν την ιδιότητα. Περαιτέρω, από τον έλεγχο που διενεργήθηκε διαπιστώθηκε ότι 3 από τους ανωτέρω 28 υποψηφίους που βρίσκονται στον Πίνακα Πολυτέκνων έχουν δηλώσει και άλλη προτίμηση πέραν της θέσης 101 (Αθήνα) και συγκεκριμένα έχουν δηλώσει τον κωδικό θέσης 106 (Ηράκλειο).

Εξάλλου, στο άρθρο 8 παρ. 1 του Ν. 4210/2013 ορίζεται ότι: «*Η κάλυψη θέσεων τακτικού προσωπικού των υπηρεσιών και των νομικών προσώπων της παρ. 1 του άρθρου 1 του ν. 3812/2009 είναι δυνατόν να πραγματοποιείται μετά από σύμφωνη γνώμη του Α.Σ.Ε.Π. και τη σύμφωνη γνώμη του οικείου φορέα, χωρίς νέα προκήρυξη από πίνακα επιλαχόντων προηγούμενου διαγωνισμού του Α.Σ.Ε.Π., υπό την προϋπόθεση ότι οι νέες προς κάλυψη θέσεις αφορούν όμοιους κλάδους-ειδικότητες και πρόσθετα προσόντα, και ότι δεν έχουν παρέλθει εννέα (9) μήνες από τη δημοσίευση των αντίστοιχων πινάκων διοριστέων στην Εφημερίδα της Κυβερνήσεως, με την επιφύλαξη των διατάξεων του άρθρου 11 του ν.*[*3833/2010*](https://www.taxheaven.gr/laws/law/index/law/178)*(Α'40), όπως εκάστοτε ισχύει. Η επιλογή των διοριστέων στις νέες θέσεις από τους επιλαχόντες, γίνεται με απόφαση του Α.Σ.Ε.Π. με βάση τους πίνακες κατάταξης των αντίστοιχων κλάδων-ειδικοτήτων και επί πλειόνων πινάκων εκείνων που προηγούνται χρονικά και με τη σειρά που έχουν οι υποψήφιοι σε αυτούς και μετά τον έλεγχο των προσόντων τους. Οι υποψήφιοι καλούμενοι από το Α.Σ.Ε.Π. να καταλάβουν την προτεινόμενη σε αυτούς νέα θέση, οφείλουν να δηλώσουν με γραπτή δήλωσή τους, εντός προθεσμίας πέντε (5) ημερών από τότε που θα περιέλθει σε αυτούς η έγγραφη ειδοποίηση του Α.Σ.Ε.Π., αν αποδέχονται τη νέα θέση. Η δήλωση κατατίθεται στο Α.Σ.Ε.Π. ή αποστέλλεται σε αυτό μέσω τηλεομοιοτυπίας. Αν δεν υποβληθεί η ως άνω δήλωση, τεκμαίρεται αμαχήτως η μη αποδοχή της προτεινόμενης νέας θέσης, χωρίς ο υποψήφιος να διαγράφεται από τους οικείους πίνακες κατάταξης*».

Ακολούθως η Υπηρεσία Πολιτικής Αεροπορίας σε συνέχεια της 6/2018 απόφασης της Ολομέλειας του ΑΣΕΠ, απέστειλε το Δ9/Α/14212/8569/5.7.2018 έγγραφό της αίτημα στο ΑΣΕΠ για την πλήρωση, σύμφωνα με την ως άνω διάταξη του άρθρου 8 παρ. 1 του ν. 4210/2013, σαράντα επτά (**47**) θέσεων του κλάδου ΠΕ2 Ελεγκτών Εναέριας Κυκλοφορίας με τα ίδια ακριβώς προσόντα και κατανεμημένες στα ίδια αεροδρόμια στα οποία είχαν αρχικώς προκηρυχθεί οι θέσεις της προκήρυξης 1Γ/2015 (ΦΕΚ 8/29-10-2015).

Κατά το διάστημα όμως που μεσολάβησε μεταξύ της δημοσίευσης της προκήρυξης 1Γ/2015 και της υποβολής του αιτήματος της ΥΠΑ δημοσιεύθηκε ο ν. 4440/2016, στο άρθρο 25 του οποίου προσδιορίσθηκαν νέα ποσοστά για τις ειδικές κατηγορίες θέσεων, ως εξής: Ποσοστό δεκαπέντε τοις εκατό (**15%**) στο σύνολο των προκηρυσσόμενων θέσεων τακτικού προσωπικού των κατηγοριών ΠΕ, ΤΕ και ΔΕ κατά κλάδο ή ειδικότητα καλύπτεται από πολύτεκνους και τέκνα πολυτέκνων, ποσοστό δέκα τοις εκατό (**10%**) στο σύνολο των προκηρυσσόμενων θέσεων τακτικού προσωπικού των κατηγοριών Π.Ε., Τ.Ε. και Δ.Ε. κατά κλάδο ή ειδικότητα καλύπτεται από γονείς με τρία τέκνα και τέκνα αυτών, ποσοστό δέκα τοις εκατό (**10%**) στο σύνολο των προκηρυσσόμενων θέσεων τακτικού προσωπικού, των κατηγοριών ΠΕ, ΤΕ, ΔΕ και ΥΕ κατά κλάδο ή ειδικότητα καλύπτεται από άτομα με αναπηρία, με ποσοστό αναπηρίας πενήντα τοις εκατό (50%) τουλάχιστον, όπως διαπιστώνεται από τις υγειονομικές επιτροπές του ΚΕΠΑ και ποσοστό πέντε τοις εκατό (**5%**) στο σύνολο των προκηρυσσόμενων θέσεων τακτικού προσωπικού, των κατηγοριών ΠΕ, ΤΕ, ΔΕ και ΥΕ κατά κλάδο ή ειδικότητα καλύπτεται από όσους έχουν τέκνο, αδελφό ή σύζυγο, καθώς και από τέκνα ατόμων με αναπηρία με ποσοστό αναπηρίας εξήντα επτά τοις εκατό (67%) και άνω, εξαιτίας βαριών ψυχικών και σωματικών παθήσεων, όπως διαπιστώνεται από τις υγειονομικές επιτροπές του ΚΕΠΑ και κατ’ εξαίρεση όταν τα άτομα πάσχουν από νοητική στέρηση ή αυτισμό, για την παροχή της προστασίας απαιτείται ποσοστό αναπηρίας τουλάχιστον πενήντα τοις εκατό (50%).

Σε περίπτωση εφαρμογής των μεταγενέστερων της αρχικής προκήρυξης διατάξεων για τον καθορισμό των θέσεων των ειδικών κατηγοριών στις 47 νέες θέσεις, προκύπτουν 7 θέσεις πολυτέκνων, 4 θέσεις τριτέκνων, 4 θέσεις ατόμων με αναπηρία και 2 θέσεις για συγγενείς ΑΜΕΑ, οι οποίες πρέπει να κατανεμηθούν ανά αεροδρόμιο.

Αντιθέτως, αν εφαρμοσθούν οι αρχικοί όροι της προκήρυξης, δηλ. εφαρμοσθούν τα προβλεπόμενα στον τότε ισχύοντα ν. 3454/2006, τότε για τις 47 νέες προκηρυσσόμενες θέσεις προκύπτουν 9 θέσεις πολυτέκνων και 4 θέσεις τριτέκνων, οι οποίες κατανέμονται ως ακολούθως:

ΠΟΛΥΤΕΚΝΟΙ: 2 στην Αθήνα, 1 Ρόδο, 2 στη Μύκονο, 2 στη Θήρα και 2 στο Ηράκλειο.

ΤΡΙΤΕΚΝΟΙ: 1 στην Αθήνα, 1 στη Μύκονο, 1 στη Θήρα και 1 στο Ηράκλειο.

**2. Ζητήματα προς συζήτηση**

* Ποιο πρέπει να είναι το εφαρμοστέο θεσμικό πλαίσιο ως προς το ποσοστό κάλυψης των ειδικών κατηγοριών θέσεων, δηλ. αυτό που ίσχυε κατά τον χρόνο της αρχικής προκήρυξης ή αυτό που ισχύει σήμερα;
* Πώς θα γίνει η κατανομή των θέσεων ειδικών κατηγοριών δεδομένου ότι στην αρχική προκήρυξη προβλέπονταν μόνο για τον κωδικό θέσης 101 (Αθήνα);

**3. Αρμοδιότητα Ελάσσονος Ολομέλειας του ΑΣΕΠ**

Σύμφωνα με το άρθρο 17 παρ. 3 περ. α του Κανονισμού Λειτουργίας του ΑΣΕΠ (Υπ. Απόφαση 72/2003 τ.Β΄ ΦΕΚ 997/18-7-03) : «3. Στην αρμοδιότητα της Ελάσσονος υπάγονται:

α) Ο έλεγχος οποιασδήποτε προκήρυξης πλήρωσης θέσεων πριν τη δημοσίευση της, όταν ο Πρόεδρος του Α.Σ.Ε.Π. κρίνει αναγκαία την παραπομπή της προς εξέταση συγκεκριμένων θεμάτων, όπως ιδίως της εξέτασης των υποψηφίων σε συγκεκριμένη πρόσθετη ειδική ύλη ή της απόδειξης της γνώσης ξένης γλώσσας με τίτλους σπουδών αντί εξέτασης (Ν. 2190/1994, άρθρο 17 παρ. 3) ή της προσθήκης πρόσθετων προσόντων ή διενέργειας πρακτικής δοκιμασίας ή εξέτασης των υποψηφίων με τη βοήθεια ηλεκτρονικού υπολογιστή ή άλλων συσκευών ή και των δύο (Ν. 2190/1994, άρθρο 18 παρ. 7) ή διενέργειας ειδικής εξέτασης των υποψηφίων βάσει της παρ. 3 του άρθρου 15 του Ν. 2190/1994.>>.

Από το συνδυασμό της ανωτέρω διάταξης και του άρθρου 8 παρ. 1 του Ν. 4210/2013 ενόψει και της 6/2018 απόφασης της Ολομέλειας του ΑΣΕΠ και του σχετικού αιτήματος του φορέα, προκύπτει ότι το ΑΣΕΠ οφείλει να καλέσει τους επιλαχόντες της (αρχικής) προκήρυξης 1Γ/2015, να υποβάλουν υποψηφιότητα και να δηλώσουν γραπτώς τις προτιμήσεις τους, καθώς επίσης να καθορίσει το σύνολο των επιπλέον θέσεων, την κατανομή αυτών και κάθε άλλη αναγκαία λεπτομέρεια. Επομένως, λαμβάνοντας υπόψη ότι ως εκ της περιγραφόμενης από το νόμο διαδικασίας η ανακοίνωση από το ΑΣΕΠ των προς κάλυψη θέσεων και η κατ ουσίαν πρόσκληση εκδήλωσης ενδιαφέροντος στην οποία προβαίνει, συνιστούν, εν προκειμένω, μία «οιονεί προκήρυξη», νομίμως και αρμοδίως εισάγονται προς συζήτηση στην Ελάσσονα Ολομέλεια, τα δύο προαναφερόμενα ερωτήματα.

Πρέπει, δε, να σημειωθεί ότι στην παρ. 3 περ. α της ανωτέρω διάταξης του Κανονισμού ΑΣΕΠ, γίνεται ενδεικτική μνεία («ιδίως») των προς εξέταση θεμάτων που μπορεί να εισαχθούν προς κρίση στην Ελάσσονα Ολομέλεια, μη αποκλειομένης της εισαγωγής προς κρίση στην Ολομέλεια ζητήματος που ήθελε θεωρηθεί σημαντικό για την υλοποίηση μιας οποιασδήποτε προκήρυξης πλήρωσης θέσεων πριν από τη δημοσίευσή της.

**4. Εισήγηση**

* **Ως προς το εφαρμοστέο θεσμικό πλαίσιο σχετικά με το ποσοστό κάλυψης των θέσεων των ειδικών κατηγοριών:**

Ενόψει του ότι ο νεώτερος ν. 4440/2016 δεν προσδίδει αναδρομική ισχύ ως προς τη διάταξη του άρθρου 25 αυτού, προβλέποντας μάλιστα ότι η ισχύς του αρχίζει ένα μήνα μετά την δημοσίευση της σχετικής υπουργικής απόφασης καθώς και του γεγονότος ότι πρόκειται για την υλοποίηση διορισμού, με οιονεί προκήρυξη, από τον πίνακα επιλαχόντων της αρχικής προκήρυξης 1Γ/2015, δεν δύναται να εφαρμοστεί η διάταξη του ν. 4440/2016. Εξάλλου, με την αρχική προκήρυξη συμμετείχαν μόνο οι ειδικές κατηγορίες των τριτέκνων και των πολυτέκνων, με βάση τον ισχύοντα κατά τη δημοσίευση αυτής ν. 3454/2006,και δεν δύναται διευρυνθεί η συμμετοχή με νέες κατηγορίες που δεν είχαν προβλεφθεί και συνεπώς πρέπει να εφαρμοστεί, εν προκειμένω, ο ισχύον κατά τη δημοσίευση της προκήρυξης νόμος. Αυτό άλλωστε αντιβαίνει στην καθιερούμενη από το Σύνταγμα (άρθρο 4) αρχή της ισότητας που πρέπει να ισχύει ανάμεσα σε όλους του επιτυχόντες και επιλαχόντες της ίδιας προκήρυξης.

Κατόπιν τούτων, η κάλυψη των 47 νέων θέσεων πρέπει να γίνει σύμφωνα με τα ισχύοντα κατά τον χρόνο δημοσίευσης της αρχικής προκήρυξης 1Γ/2015 δηλαδή σύμφωνα με τη διάταξη της παρ.3 του άρθρου 1 του ν.3454/2006 και η κατανομή των ειδικών κατηγοριών θέσεων (πολύτεκνοι και τρίτεκνοι) να γίνει κατ’ εφαρμογή των αντίστοιχων ποσοστών (20% και 10%), ήτοι:

**ΠΟΛΥΤΕΚΝΟΙ:** 2 στην Αθήνα, 1 Ρόδο, 2 στη Μύκονο, 2 στη Θήρα και 2 στο Ηράκλειο.

**ΤΡΙΤΕΚΝΟΙ:** 1 στην Αθήνα, 1 στη Μύκονο, 1 στη Θήρα και 1 στο Ηράκλειο.

* **Ως προς κατανομή των θέσεων των ειδικών κατηγοριών δεδομένου ότι στην αρχική προκήρυξη προβλέπονταν αυτές μόνο για τον κωδικό θέσης 101 (Αθήνα):**

Όπως ειπώθηκε ανωτέρω, στην προκήρυξη 1Γ/2015 ο ΠΙΝΑΚΑΣ ΠΟΛΥΤΕΚΝΩΝ ΚΑΙ ο ΠΙΝΑΚΑΣ ΤΡΙΤΕΚΝΩΝ αφορούσαν μόνο τον κωδικό θέσης 101 για το αεροδρόμιο της Αθήνας. Στους εν λόγω πίνακες υπάρχουν 28 πολύτεκνοι εκ των οποίων 3 έχουν δηλώσει και τον κωδικό θέσης 106 (ΗΡΑΚΛΕΙΟ) , ενώ δεν υπάρχουν άλλοι υποψήφιοι στον πίνακα τριτέκνων.

 **1η λύση:** Να δοθεί η δυνατότητα, για τους υποψηφίους που είχαν αρχικώς δηλώσει προτίμηση για τους κωδικούς θέσης 103-106 των αεροδρομίων Ρόδου, Μυκόνου, Θήρας και Ηρακλείου αντίστοιχα, (στα οποία πλέον προκύπτουν θέσεις πολυτέκνων και τριτέκνων οι οποίες δεν προβλέπονταν στην αρχική προκήρυξη) και οι οποίοι **τυχόν** είχαν την ιδιότητα του πολύτεκνου ή τρίτεκνου τη δεδομένη χρονική στιγμή, δηλ. στις 4/12/2015 ημερομηνία λήξης της προθεσμίας υποβολής των ηλεκτρονικών αιτήσεων, να υποβάλουν τα αντίστοιχα αποδεικτικά στοιχεία εντός ευλόγου χρόνου (ίσου με αυτόν που μεσολάβησε από τη δημοσίευση της προκήρυξης 1Γ/2015 έως το πέρας της υποβολής των αιτήσεων συμμετοχής).

 **2η λύση:** Να διατεθούν στην Αθήνα και στο Ηράκλειο (κωδ.101 και 106) οι εγγεγραμμένοι στον πίνακα πολυτέκνων (οι οποίοι έχουν υποβάλει με την προκήρυξη 1Γ/2015 τα απαιτούμενα δικαιολογητικά), οι δε υπόλοιπες θέσεις (κωδ.103-105) πολυτέκνων και τριτέκνων, να καλυφθούν τελικά από υποψηφίους των γενικών θέσεων, ελλείψει υποψηφίων των ειδικών κατηγοριών.

 Στο σημείο αυτό τα μέλη της Ολομέλειας αυτής μετά από διαλογική συζήτηση αποφάσισαν ομοφώνως ότι η κάλυψη των 47 νέων θέσεων πρέπει να γίνει σύμφωνα με τα ισχύοντα κατά τον χρόνο δημοσίευσης της αρχικής προκήρυξης 1Γ/2015 δηλαδή σύμφωνα με τη διάταξη της παρ.3 του άρθρου 1 του ν.3454/2006 και η κατανομή των ειδικών κατηγοριών θέσεων (πολύτεκνοι και τρίτεκνοι) να γίνει κατ’ εφαρμογή των αντίστοιχων ποσοστών (20% και 10%), ήτοι: **ΠΟΛΥΤΕΚΝΟΙ:** 2 στην Αθήνα, 1 Ρόδο, 2 στη Μύκονο, 2 στη Θήρα και 2 στο Ηράκλειο. **ΤΡΙΤΕΚΝΟΙ:** 1 στην Αθήνα, 1 στη Μύκονο, 1 στη Θήρα και 1 στο Ηράκλειο, με τη διαδικασία που εκτίθεται ανωτέρω σύμφωνα με την 1η λύση.

**ΓΙΑ ΤΟΥΣ ΛΟΓΟΥΣ ΑΥΤΟΥΣ**

Η Ελάσσονα Ολομέλεια αποφασίζει ομόφωνα για την κάλυψη των 47 νέων θέσεων στην Υπηρεσία Πολιτικής Αεροπορίας να δοθεί η δυνατότητα στους υποψηφίους οι οποίοι διέθεταν κατά το χρόνο της αρχικής προκήρυξης την ιδιότητα του πολυτέκνου και τριτέκνου να υποβάλουν τα αντίστοιχα αποδεικτικά στοιχεία, κατά τα εκτιθέμενα στο ιστορικό.

|  |  |
| --- | --- |
| **Ο Πρόεδρος** | **Η Γραμματέας** |